หลังน้ำท่วมแห่จำนำทรัพย์โรงตึ๊งหาเงินซ่อมบ้าน
โรงรับจำนำรัฐเตรียมเงิน 500 ล้านบาท หลังน้ำท่วมรับมือชาวบ้านแห่ขนของจำนำเพิ่มขึ้น 2-3 เท่าตัว เดือดร้อนหาเงินซ่อมแซมบ้าน
28 ธ.ค. 2554

โรงรับจำนำรัฐเตรียมเงิน 500 ล้านบาท หลังน้ำท่วมรับมือชาวบ้านแห่ขนของจำนำเพิ่มขึ้น 2-3 เท่าตัว เดือดร้อนหาเงินซ่อมแซมบ้าน 
นายนิธิศ มนุญพร ผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยว่า ในช่วงต้นเดือน ธ.ค.ที่ผ่านมา มีลูกค้ามาใช้บริการโดยนำสินทรัพย์มาจำนำเพิ่มขึ้น 2-3 เท่าตัว เนื่องจากต้องการเงินมาจับจ่ายใช้สอยซ่อมแซมบ้าน หลังจากสถานการณ์น้ำท่วมเริ่มคลี่คลาย 
ทั้งนี้ ได้เตรียมเงินรองรับการบริการลูกค้าประมาณ 500 ล้านบาท หรือสาขาละ 20 ล้านบาทต่อเดือน ซึ่งหากไม่เพียงพอ สำนักงานใหญ่พร้อมที่จะจัดสรรเงินให้เพียงพอกับความต้องการลูกค้า
“ปกติแต่ละสาขาจะมีลูกค้ามาใช้บริการวันละ 100 ราย แต่ตั้งแต่ต้นเดือน ธ.ค.ที่ผ่านมา บางสาขามีลูกค้าเพิ่มขึ้น 200-300 ราย ส่วนใหญ่จะนำทองคำมาจำนำ ส่วนสินทรัพย์ประเภทเครื่องใช้ไฟฟ้าแทบจะไม่มีเอามาจำนำแล้ว เพราะอาจจะเสียหายจากน้ำท่วม และส่วนใหญ่จะจำนำวงเงินไม่เกิน 12 หมื่นบาท” นายนิธิศ กล่าว
นายนิธิศ กล่าวว่า ในช่วงเทศกาลปีใหม่ปกติลูกค้ามาไถ่ถอนสินทรัพย์มาก กว่ามาจำนำสินทรัพย์ แต่ปีนี้อัตราการไถ่ถอนน้อยลง เพราะลูกค้าอาจจะกันเงินโบนัสพิเศษไปใช้จ่ายแก้ไขปัญหาน้ำท่วมก่อน แทนที่จะมาไถ่ถอนทรัพย์สิน 
ขณะเดียวกันได้ขยายระยะเวลามาตรการลดดอกเบี้ยเพื่อช่วยเหลือผู้ประสบภัยจากน้ำท่วมไปถึงสิ้นเดือน ม.ค. 2555 จากเดิมสิ้นสุดเดือน ธ.ค. 2554 โดยเงินต้นไม่เกิน 5,000 บาท คิดดอกเบี้ย 0.25% ต่อเดือน 
ด้านสถานธนานุบาลกรุงเทพมหานคร (กทม.) โรงรับจำนำได้ขยายระยะเวลาการลดดอกเบี้ยกรณีพิเศษ เพื่อช่วยเหลือและบรรเทาความเดือดร้อนให้แก่ประชาชนผู้ประสบอุทกภัย โดยเงินต้นไม่เกิน 1 หมื่นบาท ดอกเบี้ย 0.50% ต่อเดือน ขยายเวลา ในการลดดอกเบี้ยรับจำนำออกไปอีก 5 เดือน คือตั้งแต่วันที่ 1 ม.ค.31 พ.ค. 2555